钦定古今图书集成/历象汇编/岁功典/第104卷
## 钦定古今图书集成/历象汇编/岁功典/第104卷

| 钦定古今图书集成 历象汇编 第一百四卷 |

| |

钦定古今图书集成历象汇编岁功典

第一百四卷目录

干支部纪事

干支部杂录

干支部外编

岁功典第一百四卷

《通鉴前编》：“太昊伏羲氏作甲历，定岁时。”〈外纪〉起于甲寅，
支干相配为十二辰，六甲而天道周矣。

黄帝有熊氏命大挠作甲子。〈外纪〉《帝命大挠》探五行之
情，占“斗刚所建，始作甲子、甲、乙、丙、丁、戊、己、庚辛、壬癸
谓之干，子丑、寅、卯、辰、巳、午、未、申、酉、戌亥谓之枝。枝干
相配以名日，而定之以纳音。”

事始黄帝，立子、午十二辰以名月，又以十二兽名属
之。

《书经》：“益稷娶于涂山，辛壬癸甲，启呱呱而泣。予弗子，
惟荒度土功。”

《泰誓》：“惟戊午，王次于河朔，群后以师毕会，王乃徇师
而誓。”〈大全〉林氏曰：《汉律历志》曰：“周师初发，以殷之十一
月戊子后三日，得周正月辛卯朔，至戊午，渡孟津。孟
津去周九百里，师行日三十里，凡三十一日，渡河，三
日三誓师。上篇不言日，以中篇考，当是丁巳日在河
南将渡孟津时誓而后渡河也。中篇是戊午既渡，而
次河北所誓。下篇戊午明日将趋商郊，誓而后行也。
三令五”申，谨之至也。

《牧誓》：“时甲子昧爽，王朝至于商郊牧野，乃誓。”〈蔡传〉“甲子”，
二月四日也。“昧冥”，爽明也。昧爽，将明，未明之时也。
《武成》“惟一月壬辰，旁死魄。越翼日癸巳，王朝步自周，
于征伐商。”

丁未，祀于周庙，邦、甸、侯、卫骏奔走，执豆、笾。越三日庚
戌，柴、望，“大告《武成》。”

《召》诏：“惟二月既望，越六日乙未，王朝步自周，则至于
丰。惟太保先周公相宅，越若来三月惟丙午，朏。越三
日戊申，太保朝至于洛，卜宅。厥既得卜，则经营。越三
日庚戌，太保乃以庶殷攻位于洛汭。越五日甲寅，位
成。”若翼日乙卯，周公朝至于洛，则达观于新邑营。越
三日丁巳，用牲于郊，牛二。越翼日戊午，乃社于新邑，
牛一、羊一、豕一。越七日甲子，周公乃朝，用《书》。“命庶殷
侯、甸男邦伯。”

《周礼·春官》：“冯相氏掌十有二岁、十有二月、十有二辰、
十日、二十有八星之位，辨其序事，以会天位。”〈订义〉贾氏
曰：“十有二辰，谓子、丑、寅、卯等；十日谓甲、乙、丙、丁等。”
《礼记檀弓》：“知悼子卒，未葬。平公饮酒，师旷、李调侍，鼓
钟。杜蒉自外来，闻钟声，曰：‘安在’？”曰：“‘在寝’。杜蒉入寝，历
阶而升，酌曰：‘旷饮斯’！又酌曰：‘调饮斯’！又酌，堂上北面
坐饮之，降，趋而出。平公呼而进之曰：‘蒉曩者，尔心或
开，予是以不与尔言’。”“‘尔饮旷，何也’？曰：‘子卯不乐，知悼
子在堂，斯其为子卯也大矣！旷也，太师也，不以诏，是
以饮之也’。”“尔饮调，何也？”曰：“调也，君之亵臣也。为一饮
一食，忘君之疾，是以饮之也。”“尔饮，何也？”曰：“蒉也，宰夫
也。非刀匕是共，又敢与知防，是以饮之也。”平公曰：“寡
人亦有过焉，酌而饮寡人。”杜蒉洗而扬觯。公谓侍者
曰：“如我死，则必毋废斯爵也。至于”今，既毕献斯扬觯，
谓之《杜举》。〈注〉《子卯不乐》。言桀以乙卯日死，纣以甲子
日死，谓之疾日，故君不举乐。

《月令》：“天子乃以元日祈谷于上帝，乃择元辰。”〈陈注〉元日，
上辛也。郊祭天而配以后稷，为祈谷也。“元辰”，郊后吉
日也。日以干言，辰以支言，互文也。

择元日，命民社。〈陈注〉《郊特牲》言“祭社用甲日”，此言“择元
日”，是又择甲日之善者欤？《召诰》“社用戊日。”

上丁，命乐正习舞，释菜。〈陈注〉此月上旬之丁日，必用“丁”
者，以先庚三日，后甲三日也。

仲丁又命乐正入学习乐。

上丁，命乐正入学习吹。

《郊特牲》：“社祭土而主阴气也。君南乡于北牖下”，答阴
之义也。“日用甲”，用日之始也。〈大全〉马氏曰：“日用甲，用日
之始；则郊用辛，用日之成也。盖郊所以明天道，故用
辛；社所以神地道，故用甲。”方氏曰：“社必用日之始，何
也？盖阳始于甲而物生，阴极于辛而物成。地虽以阴
而成物，然始地事者存乎阳，故社用甲以原其始焉；
天虽以阳而生物，然终天功者存乎阴，故郊用辛以
要其终焉。”

郊之用辛也，周之始郊日以至。〈陈注〉谓周家始郊，适遇
冬至，是辛日，自后用冬至后辛日也。

《左传》：吴申叔仪乞粮于公孙有山氏，曰：“佩玉萦兮，余
无所系之，旨酒一盛兮，余与褐之。”父睨之，对曰：“粱则
无矣，麤则有之。”若登首山以呼曰：“庚癸乎则诺。”〈注〉庚西方，主谷。癸北方，主水。

《拾遗记》：“始皇起云明台，穷四方之珍木，搜天下之巧
工，南得烟丘碧树，郦水燃沙，贲都朱泥，云冈素竹，东
得葱峦锦柏、缥檖龙松，寒河星柘，岏山云梓，西得漏
海浮金、狼渊羽璧，条嶂霞桑，沈唐员筹；北得冥阜干
漆，阴坂文梓，褰流黑魄，暗海香琼，珍异是集。有二人
皆虚腾缘木，运斤斧于云中，子时起工，至午时已毕”，
秦人谓之“子午台”，亦言于子午之地各起一台。二说
有疑。

《西京杂记》：贾佩兰云：“在宫时，正月上辰出池边盥濯，
食蓬饵以祓妖祥。三月上巳，张乐于流水。”

《汉书食货志》：“八岁入小学，学六甲五方书计之事。”
《搜神记》：“贾谊为长沙王太傅，四月庚子日，有鵩鸟飞
入其舍，止于坐隅，良久乃去。谊发书占之曰：‘野鸟入
室，主人将去’。谊忌之，故作《鵩鸟赋》，齐死生而等祸福，
以致命定志焉。”

《汉书元帝本纪》：建昭三年：“秋，使护西域骑都尉甘延
寿、副校尉陈汤挢发戊己校尉屯田吏士及西域胡
兵，攻郅支单于。”〈注〉师古曰：“挢与‘矫’同。实不奉诏，诈以
上命发兵，故言矫发”也。戊己校尉者，镇安西域，无常
治处，亦犹甲乙等各有方位，而戊与己四季寄王，故
以名官也。时有戊校尉，又有己校尉。一说戊己位在
中央，今所置校尉处三十六国之中，故曰戊己也。
《王莽传》，莽令天下小学戊子代甲子，为六旬首冠，以
戊子为元日，昏以戊寅之旬为忌日，百姓多不从者。
《后汉书礼仪志》：正月上丁，祠南郊，礼毕，次北郊、明堂、
高庙、世祖庙，谓之“五供。”

《王符传》：“明帝时，公车以反支日不受章奏。”〈注〉凡反支
日，用月朔为正：“戌亥朔，一日反支；申酉朔，二日反支；
午未朔，三日反支；辰巳朔，四日反支；寅卯朔，五日反
支；子丑朔，六日反支。”见《阴阳书》也。

《郑康成传》：康成梦孔子告之曰：“起，起，今年岁在辰，明
年岁在巳。”〈注〉“岁在《龙蛇》”贤人嗟。

《云仙杂记》：“左慈明六甲，能役鬼神，坐致行厨。”

魏台访议。诏问何以用未祖丑腊？崇对曰：“王者各以
其行之盛祖，以其终腊。水始生于申，盛于子，终于辰，
故水行之君，以子祖辰腊。火始生于寅，盛于午，终于
戌，故火行之君，以午祖戌腊。木始生于亥，盛于卯，终
于未，故木行之君，以卯祖未腊。金始生于巳，盛于酉，
终于丑，故金行之君，以酉祖丑腊。土始生于未，盛于
戌，终于亥，故土行之君，以戌祖辰腊。”今魏据土德，宜
以“戌祖辰腊。”

《晋书张昌传》：“会壬午诏书，发武勇以赴，益土号曰壬
午兵。”

《韩友传》：宣城边洪，以四月中就友卜家中安否。友曰：
“卿家有兵殃，其祸甚重。可伐七十束柴，积于庚地，至
七月丁酉，放火烧之，咎可消也。”洪即聚柴，至日大风
不敢发火。后洪欻发狂，绞杀两子，并杀妇，又斫父妾
二人，已自经死。

《谢安传》：安自以本志不遂，深自慨失，因怅然谓所亲
曰：“昔桓温在时，吾常惧不全，忽梦乘温舆行十六里，
见一白鸡而止，乘温舆者，代其位也。十六里止，今十
六年矣，白鸡主酉，今太岁在酉，吾病殆不起乎？”乃上
疏逊位。

《宋书陶潜传》：“潜自以曾祖晋世宰辅，耻复屈身后代，
自高祖王业渐隆，不复肯仕。所著文章，皆题其年月，
义熙以前，则书晋氏年号，自永初以来，唯云甲子而
已。”

《南史顾欢传》：“欢家势寒贱，父祖并为农夫，欢独好学，
年六七岁，知推六甲。”

《南齐书·礼志》：国子助教桑惠度议：“郑元以亥为吉辰
者，阳生于子，元起于亥，取阳之元以为生物，亥又为
水，十月所建，百谷赖兹沾润毕熟也。”

《魏书道武帝本纪》：皇始二年九月甲子晦，帝进军讨
贺𬴊。太史令晁崇奏曰：“‘不吉’。帝曰：‘其义云何’？对曰：‘昔
纣以甲子亡，兵家忌之’。帝曰：‘纣以甲子亡，周武不以
甲子胜乎’？”崇无以对。

《隋书礼仪志》：“开皇初，社稷并列于含光门内之右。仲
春仲秋吉戊，各以一太牢祭焉。牲色用黑。孟冬下亥，
又腊祭之。”

隋制，于国城西北亥地为司中、司命、司禄三坛，同壝
祀，以立冬后亥。

《唐书历志》：高祖时，傅仁均善推步，为戊寅元历，而以
七事考验。其一曰：“唐以戊寅岁甲子日登极，历元戊
寅日起甲子，如汉太初一也。”

《礼乐志》：“中春、中秋释奠于文宣王、武成王，皆以上丁、
上戊。”

《张公谨传》：公谨卒，将出次哭之，有司奏日在辰，不可。
帝曰：“君臣犹父子也，情感于内，安有所避。”遂哭之。
《云仙杂记》：申王谓猪既供餐，不宜处于秽处，乃以毡
龛粟粥待之，取其毛刷净，令巧工织壬癸席，滑而且凉。

蜀人二月好以豉杂黄牛肉为“甲乙膏”，非尊亲、厚知
不得而预。其家小儿三年一享。

《舆地纪胜》：“三癸亭，颜真卿为处士陆羽造。”

《宣室志》：裴晋公征吴元济，发地得石刻云：“鸡未肥，酒
未熟。”解者曰：“鸡未肥，无肉也，肥去肉为己；酒未熟，无
水也，酒去水为酉。破贼在己酉乎？”果然。

《鸡跖集》：裴度有遗以槐瘿者，郎中庾威曰：“此是雌树
生者。”度问威年，云：“与君同甲辰。”度笑曰：“郎中便是雌
甲辰。”

《清异录》：唐内库有一盘，色正黄，圜三尺，四周有物象。
元和中偶用之，觉逐时物象变更，如辰时花草间皆
戏龙，转巳则为蛇，转午则成马矣，因号“十二时盘。”
《酉阳杂俎》：南中有虫名“避役应”，一日十二辰，其虫状
如蛇医，脚长，色青赤，肉鬣，暑月时见于篱壁间，俗见
者多称意事。其首倏忽更变为十二辰状。段成式再
从兄，寻常睹之。

《清异录》：“余开运中赐丑未觞，法用鸡酥、栈羊、筒子髓，
置醇酒中，暖消然后饮。”

《宋史高丽传》：国俗信阴阳，朝廷使至，必择良月吉辰，
方具礼受诏。户部郎中柴成务在馆逾月，乃移书于
国王治曰：“书称上日，不推六甲之元辰；礼载仲冬，但
取一阳之嘉会。”治览书惭惧，遣人致谢焉。

《臧丙传》：丙旧名愚，常梦其父召丙，向空指曰：“老人星
见矣。”丙以寿星出丙入丁，乃改名焉。

《礼志》：景德四年，判太常礼院孙奭言：“‘明年正月元旦
享先农九日，上辛祈谷祀上帝。《月令》曰：‘天子以元日
祈谷于上帝’。乃择元辰，亲载耒耜，躬耕帝籍’。先儒皆
云：元日谓上辛郊天也，元辰谓郊后吉亥也。”《六典》《礼
阁新仪》并云：“‘上辛祀昊天，次云吉亥享先农’。望改用
上辛后亥日，用符礼文。”

《梦溪笔谈》：“文潞公保洛日，年七十八。同时有中散大
夫程晌、朝议大夫司马旦、司封郎中致仕席汝言，皆
年七十八，尝为同甲会。”

《彦周诗话》：王丰父待诏，岐公丞相之子。其诗精密，人
鲜知者。如“‘白发衰天癸，丹砂养地丁’，意脉贯串，尚胜
三甲六丁之类。”

《墨庄漫录》：许洛轩裳最盛，时号“二党。”崔𬸘德符、陈恬
叔易皆戊戌生，田画承君、李廌方叔皆己亥生，并居
颖昌、阳翟称“戊己四先生。”

《宋史薛弼传》：“初颁《五礼新书》，定著释奠先圣误用下
丁，弼据礼是正，州以闻，诏从其议。”

《东轩录》：程文惠与庞公同戊子年生，程已贵，庞尚小
官，尝戏庞曰：“君乃小戊子矣。”后庞大拜，文惠曰：“大戊
子却为小戊子矣。”

《遁斋闲览》：李安义谒富人，郑生辞以出。安义于门上
大书“午”字，为“牛不出头”也。

《夷坚志》：蔡州士人书室见小蠹鱼陆离蜿蜒，每日巳
时见，至午乃隐，日日如此，因捕得，至午乃化为石，奇
妙天然。明日巳午又蠕变如此。后遇京师一内人曰：
“此神物，禁中玉兔玉鼠以时见。”同此。

《说选》契丹出军，每遇午日起程，如不用兵，亦须望西
大喊三声行之。彼言午是北朝大王之日，

《易经》：蛊彖，先甲三日，后甲三日。〈程传〉甲，数之首，事之始
也。如《辰》之甲乙，甲第甲令，皆谓首也，事之端也。治蛊
之道，当思虑其先后。三日盖，推原先后，为救弊可久
之道。甲者事之首，庚者变更之首，制作政教之类则
云“甲”，举其首也，发号施令之事则云“庚”，“庚”犹更也，有
所更变也。〈大全〉程子曰：“甲者事之始也，庚者有所革也。
自甲乙至于戊己，春夏生物之气已备，庚者秋冬成
物之气也，故有所革，别一般气。”

《巽》九五先庚三日，后庚三日。〈程传〉处巽出令，有所变更，
先庚三日，后庚三日，出命更改之道，当如是也。甲者
事之端，庚者变更之始。十干戊己为中，过中则变，故
谓之庚。事之改更，当原始要终，如先甲后甲之义。
《诗经小雅吉日章》：“吉日维戊，既伯既祷。”

吉日庚午，既差我马。〈注〉“庚午”，刚日也。

《乐稽耀》嘉殷之德，阳德也，故以“子”为姓。

《尔雅·释鱼》：“鱼枕谓之丁，鱼肠谓之乙，鱼尾谓之丙。”
《左传》：“凡祀启蛰而郊。”疏：“汉始以启蛰为正月中，及大
初后，以雨水为正月中，迄今不改。”今历：正月雨水中，
四月小满中，八月秋分中，十月小雪中。注皆以此四
句为建寅、建巳、建酉、建亥之月。

《黄帝宅经》：“正月生气在子癸，死气在午丁；二月生气
在丑艮，死气在未坤；三月生气在寅甲，死气在申庚。
四月生气在卯乙，死气在酉辛。五月生气在辰巽，死
气在戌干。六月生气在巳丙，死气在亥壬；七月生气
在午丁，死气在子癸；八月生气在未坤，死气在丑艮。

生气在亥壬，死气在巳丙。

太乙，数四时之气分在四维，行于十二支辰，故有十
六神。子神曰地主，言阳气初动，万物在下也。丑神阳
德，言二阳用事，布育万物也。艮神和德，言春冬将交，
阴阳气和，群物方生也。寅神吕申，言阳气大申，草木
甲坼也。卯神高丛，言木气太旺，万物皆出也。辰神太
阳，言五阳正盛，飞龙在天也。巽神太炅，言光明发辉，
“万物洁齐也。巳神大神，言六阳大备，火神司权，万物
长盛也。午神大威，言阳谢阴生，火神炳化，刑暴始行
也。未神天道，言二阴用事，万物生育也。坤神大武，言
阴气施阳，万物杀伤也。申神武德，言金气始旺，肃杀
司权也。酉神大簇，言万物成熟，大有品簇也。戌神阴
主，言五阴正盛，黄裳元吉也。乾神阴德”，言阴中阳生，
大有其德也。亥神大义，言六阴大备，水神司权，万物
滋也。

《陶朱公书》：“金钱，一名子午花，午开子落。”吴人呼为“夜
落金钱。”

《史记龟策传》：“卜禁日子亥戌不可以卜。”

《汉书律历志》：“日有六甲，辰有五子。”〈注〉六甲之中，惟甲
寅无子，故曰“五子。”

《天文志》：“正月上甲，风从东方来，宜蚕。”

《越绝书》：“天运历纪，千岁一至。黄帝之元，执辰破巳。”
《春秋繁露阴阳出入上下篇》：“冬月尽而阴阳俱南还，
阳南还出于寅，阴南还入于戌”，此阴阳所始，出地入
地之见处也。

“夏月尽而阴阳俱北还，阳北还入于申，阴北还入于
辰”，此阴阳所始出地入地之见处也。

《风角书》，“春甲寅日，风高去地三四丈，鸣条。”以上常从
申上来，为大赦，期六十日应。

《京房易传》分天地乾坤之象，益之以甲乙壬癸，震巽
之象配庚辛，坎离之象配戊己，艮兑之象配丙丁。
《汉书京房传》注：“木利在亥，水利在辰，盛衰各得其所，
故乐也。”

《汉旧仪》：中黄门持五夜之法，谓甲、乙、丙、丁、戊也。杜少
陵诗：“五夜漏声催晓箭”，正谓戊夜耳。又谓之五更。更，
历也，经也。《西都赋》云：“卫以严更之署。”后人又呼丙夜
为子夜，谓日临子位，于时为子也。又谓半夜为午夜，
如日之午也。

《后汉书。苏竟传》：“仲夏甲申为八魁。”〈注〉《长历》，春三月己
巳、丁丑，夏三月甲申、壬辰，秋三月己亥、丁未，冬三月
甲寅、壬寅，为“八魁。”

《郎𫖮传》：“今月十七日戊午，征日也。日加申，风从寅来，
丑时而止。”〈注〉“日在申”时也。

《白虹贯日》，以甲乙见者，谴在中台。

卯酉为“革政”，午亥为《革命》，神在天门出入候听。〈注〉“神”，
阳气，君象也。“天门”，戌亥之间，干所据者。

《皇甫嵩传》，“有馀者动于九天之上，不足者陷于九地
之下。”〈注〉九天之上，六，甲子也；九地之下，六，癸酉也。
《白虎通姓名篇》：“殷以生日名子，不以子丑何？曰：甲乙
者，干也；子丑者，枝也。干为本，故以甲乙为名也。
《风俗通义》：未之神为稷，故以癸未日祠稷于西南，水
胜火，为金相也。”

辰之神为灵星，故以壬辰日祀灵星于东南，金胜木，
为土相也。

戌之神为“风伯”，故以丙戌日祀风伯于西北，火胜金，
为木相也。

丑之神为雨师，故以己丑日祀雨师于东北，土胜水，
为火相也。

《参同契》“二土全功章，子午数合三，戊己号称五。
君子居室章，发号出令，顺阴阳节。藏器俟时，勿违卦
月。”屯以子申，出以寅戌，蒙用寅戌。馀六十卦，各自有
日。

《卯酉刑德章》二月榆落，魁临于卯。八月麦生，天罡据
酉。子南午北，互为纲纪。一九之数，终而复始。含元虚
危，播精于子。

《五经通义》“祭日以丁与辛何？”丁者，反复丁宁也；辛者，
克自辛也。

虞翻《易注》：“震象出庚，兑象见丁，乾象盈甲，巽象伏辛，
艮象消丙，坤象丧乙，坎象流戊，离象就己。”

《晋书天文志》：“老人一星在弧南，一曰南极。尝以秋分
之旦见于景，春分之夕没于丁，见则治平，主寿昌。”
阮籍通《易论》：“水老于辰，金生于巳，一气之存，终而复
起。”

《抱朴子微旨篇》：“以执日取六癸上土，以和百叶薰草，
以泥门户，方一尺，则盗贼不来。”

《登涉篇》：“按州公《城名录》天下分野，灾之所及，可避不
可禳，山岳皆尔，大忌不可以甲乙寅卯之岁，正月二
月入东岳，不以丙丁巳午之岁；四月五月入南岳，不
以庚辛申酉之岁；七月八月入西岳，不以戊己之岁，
四季之月入中岳，不以壬癸亥子之岁，十月十一月入北岳。”

入山大忌：正月午，二月亥，三月申，四月戌，五月未，六
月卯，七月甲子，八月申子，九月寅，十月辰未，十一月
己丑，十二月寅。入山良日：甲子、甲寅、乙亥、己巳、乙卯、
丙戌、丙午、丙辰。已上日大吉。

《灵宝经》曰：“所谓宝日者，谓支干上生下之日也。若用
甲午、乙巳之日是也。甲者木也，午者火也，乙亦木也，
巳亦火也，火生于木故也。”又谓“义日者，支干下生上
之日也。若壬申癸酉之日是也。壬者水也，申者金也，
癸者水也，酉者金也，水生于金故也。所谓制日者，支
干上克下之日也。若戊子、己亥之日是也。戊者土也”，
子者水也，己亦土也，亥亦水也。五行之义，土克水也。
所谓“伐日”者，支干下克上之日也。若甲申乙酉之日
是也。甲者木也，申者金也，乙亦木也，酉亦金也，金克
木故也。他皆仿此。

入名山，以甲子开除日，以五色缯各五寸，悬大石上，
所求必得。又曰：“入山宜知六甲秘祝，祝曰：‘临兵𩰚者，
皆阵列前行，凡九字，常当密祝之，无所不避，要道不
烦，此之谓也’。”

《山中》寅日有自称“虞吏者，虎也；卯日称丈人者，兔也；
辰日称雨师者，龙也；巳日称寡人者，社中蛇也；午日
称三公者，马也；未日称主人者，羊也；申日称人君者，
猴也；酉日称将军者，鸡也；戌日称人姓字者，犬也；亥
日称神君者，猪也；子日称社君者，鼠也。丑日称书生
者，牛也。”

食《六戊符》千日，或以赤斑蜘蛛及七重水马，以合“冯
夷水仙丸”服之，则可以居水中。

《西京杂记》：董仲舒曰：“阳德用事，则和气皆阳，建巳之
月是也。阴德用事，则和气皆阴，建亥之月是也。”
虞喜《天文论》：汉《太初历》，十一月甲子夜半冬至云：“岁
雄在阏，逢雌在摄提格，月雄在毕，雌在觜，日雄在子。”
又云：“甲，岁雄也；毕，月雄也；陬，月雌也。”大抵以十干为
岁阳，故谓之雄；十二支为岁阴，故谓之雌。但毕、觜为
月雄，雌不可晓。

《搜神记》：“金之性一也，以五月丙午日中铸为阳燧，以
十一月壬子夜半铸为阴燧。”〈注〉言“丙午日铸为阳燧，
可取火。壬子夜铸为阴燧，可取水也。”

《华阳国志》：“蜀之为国，肇于人皇。其卦值坤，故多斑彩
文章。其辰值未，故尚滋味。”

《宋书历志》：“昔黄帝辛卯，日月不过；颛顼乙卯，四时不
忒。景初壬辰，晦无差光；元嘉庚辰，朔无错景。岂非承
天者乎？”

《齐书礼志》：“礼以辛郊，书以丁祀，辛丁皆宜临时详择。”
《齐民要术》：氾胜之书曰：“小豆忌卯，稻麻忌辰，禾忌丙，
黍忌丑，秫忌寅未，小麦忌戌，大麦忌子，大豆忌申卯。
凡九谷忌日种之，则多伤败。”

《杂阴阳书》曰：“豆生于申，壮于子，长于壬，老于丑。
禾生于寅，壮于丁，长于丙，老于戊。”

麦生于亥，壮于卯，长于辰，老于巳，死于午，恶于戌，忌
于子丑。

《龟经》“春灼后左，夏灼前左，秋灼前右，冬灼后右。其后
左者，乃下丙丁也，是寅卯之位，故为木兆。前左者，乃
上丙丁也，是巳午之位，故为火兆。前右者，乃上甲乙
也，是申酉之位，故为金兆。后右者，乃下甲乙也，是亥
子之位，故为木兆。”

《北史庾季才传》，“昔周武王以二月甲子定天下，享年
八百。汉高帝以二月甲午即帝位，享年四百。”故知甲
子甲午为得天数。

《诗经四始疏》：“大明在亥，水始也。四牡在寅，木始也。嘉
鱼在巳，火始也。鸿雁在申，金始也。”

《元女房中经》：“王相日：春甲乙，夏丙丁，秋庚辛，冬壬癸。”
唐韦绚《嘉话录》：绚曰：“五夜者，甲乙丙丁戊，更相送之。
今惟言乙夜与子夜何也？”公曰：“未详。”

《酉阳杂俎》：“七守庚申三尸灭，三守庚申三尸伏。”
《岭表录异》：“十二时虫，五色者，身尾长丈馀，脑上连背
有髻，鬣草树上行，极迅速，亦多在人家篱落间。俗传
云，一日随十二时变色，因名之。”

《兼明书：史记》云：“禹辛日娶妻，甲日生。”启明曰：“司马迁
约《尚书》之文而为《史记》，其于经义多不精详。按《虞书·
益稷篇》云：‘予创若时，娶于涂山，辛壬癸甲，启呱呱而
泣，‘予弗子，惟荒度土功’’。”孔安国曰：“禹言我惩丹朱之
恶如此，故辛日娶涂山氏之女，甲日复往治水，复往
之后而启生焉。启生之后，或从东往西，或从南徂北，
经过其门，闻启泣声而不暇入。子爱于启，以其水灾
未去，唯大度水土之功故也。而马迁以涂山之女，聘
禹之后，四日之内而生启，故闻其呱呱泣声而不入
爱子，其不近人情，一至于此。且禹所以言此者，以己
勤于治水而不顾其家，不私其子，所以能成大功耳。”
若马迁之意，是禹疑其妻而恶其子，何勤劳之有？
《周易集解》：“天一水甲，地二火乙；天三木丙，地四金丁；
天五土戊，地六水己；天七火庚，地八木辛，天九金壬地十土癸。”

《正易》心法：大凡一物，其气必有本有馀。如十干：甲、乙，
乙者，甲之馀气也，丙、丁，丁者，丙之馀气也。如十二支：
子丑，丑者，子之馀气也，寅、卯，卯者，寅之馀气也，卦亦
犹是。

《续博物志》：“丑为星纪。初斗十二度，终于婺女七度。子
为元枵。初婺女八度，终于危十五度。亥为娵觜。初危
十六度，终于奎四度。戌为降娄。初奎五度，终于胃六
度。酉为大梁。初胃七度，终于毕十一度。申为实沈。初
毕十二度，终于井十五度。未为鹑首。初井十六度，终
于柳八度。午为鹑火。初柳九度，终于张十七度。巳为”
鹑尾。初张十八度，终于轸十一度。辰为寿星。初轸十
二度，终于氐四度。卯为大火。初氐五度，终于尾九度。
寅为析木。初尾十度，终于斗十一度。

《汉？律历志》以前历上元泰初四千六百二十七岁，至
元封七年，复得阏逢摄提格之岁中冬，孟康曰：“言复
得者，上元泰初时，亦是阏逢之岁。岁在甲曰阏逢，在
寅曰摄提格，此谓甲寅之岁也。然则乙卯曰旃蒙单
阏，丙辰曰柔兆执徐，丁巳曰强圉大荒落，戊午曰著
雍敦牂，己未曰屠维协洽，庚申曰上章涒滩，辛酉曰
‘《重光作噩》’”，壬戌曰《元黓阉茂》，癸亥曰《昭阳大渊献》，甲
子曰《阏逢困敦》，乙丑之岁曰《旃蒙赤奋若》。

正月得甲，则曰“毕陬”；二月得乙，则曰“橘如”；三月得丙，
则曰“修寎”；四月得丁，则曰“圉余”；五月得戊，则曰“厉皋”；
六月得己，则曰“则且”；七月得庚，则曰“室相”；八月得辛，
则曰“塞床”；九月得壬，则曰“终元”；十月得癸，则曰“极阳”；
十一月得甲，则曰“毕辜”；十二月得乙，则曰“橘涂”；
太岁在丑，乞浆得酒；太岁在巳，败妻鬻子，藕生应月。
闰月益一节。芋以十二子为卫，亦应月之数也。
“燕避戊己，蝠伏庚申。”

征姓举事，当忌亥日，以火绝在亥。

巳日巳年不杀蛇。

《宋史天文志》：“尝读《黄帝素书》，立于午而面子，立于子
而面午，皆曰北面。”至于自午而望南，自子而望北，则
皆曰“南面”，乃常以天子为北也。

《日晕》：甲乙忧火，丙丁臣下忠，戊己后族盛，庚辛将利，
壬癸臣专政。

寅卯辰木招谋者，司徒也，巳午未火招谋者，太子也，
申酉戌金司马也，亥子丑水司空也。

搜采异闻录，十干“戊”字，只与“茂”字同音，俗辈呼为“务”，
非也。吴中术者又称为“武。”偶阅《旧五代史》，梁开平元
年，司天监上言，日辰内“戊”字请改为“武”，乃知亦有所
自也。今北人语多曰“武”，朱温父名诚，以戊类成字，故
司天谄之耳。

《云笈七签》：“官荣于亥水，帝旺于子水。”

《埤雅》：䗪，一名过街。言逢上申日则过街，殆与鶝忌庚
申、燕避戊己无异。

蜥易日：十二时变色，故曰“易”也。

《梦溪笔谈》：欧阳公尝得一古画牡丹丛，其下有一猫，
未知其精粗，丞相正肃吴公与欧公姻家，一见曰：“此
正午牡丹也。何以明之？其花披哆而色燥，此日中时
花也。猫眼黑睛如线，此正午猫眼也。有带露花则房
敛而色泽。猫眼早暮则睛圆，日渐午狭长，正午则如
一线耳。”

甲子岁天数始于水十一刻；乙丑岁始于二十六刻；
丙寅岁始于五十一刻；丁卯岁始于七十六刻者，谓
之“客气。”

《补笔谈》：世俗十月遇壬日，北人谓之“入易”，吴人谓之
“倒布。”壬日气候，如本月癸日差温，类九月，甲日类八
月，如此倒布之，直至辛日。如十一月遇春秋时节即
温，夏即暑，冬则寒，辛日以后，自如时令。此不出阴阳
书，然岁候之亦时有准，莫如何谓。

《苏氏易传》：“阴阳均也”，穉于子午，而壮于巳亥，始于复
姤而终于“乾坤”者也。

“先甲三日子戌申也，后甲三日午辰寅也，先庚三日
午辰寅也，后庚三日子戌申也。”庚之所后，甲之所先
也。

《物类相感志》：“猫儿眼，知时有歌云：‘子午线，卯酉圆，寅
申巳亥银杏样，辰戌丑未侧如钱’。”

《坦斋通编》：古今涓吉，外事用刚日，内事用柔日。如甲
子为刚，乙丑为柔，至为简易。“甲午治兵，壬午大阅，吉
日庚午既差我马”，皆外事也，故用刚日。“丁丑蒸，己丑
尝”，凡祭之，用丁用辛，内事也，故用柔日。然社祭用甲，
郊以日至，亦不拘也。

《艇斋诗话》：“陶渊明诗，自宋义熙已后，皆题甲子，此说
始于五臣注《文选》云尔，后世遂因仍其说。治平中，有
虎丘僧思悦者，编《渊明集》，独辨其不然。其说曰：‘渊明
之诗，题甲子者，始庚子，迄丙辰，凡十七年间。九首皆
晋安帝时所作。及恭帝元熙二年庚申岁，宋始受禅。
自庚子至庚申，盖二十年，岂有宋未受禅前二十年’”，
耻事二姓而题甲子之理哉？思悦之言，信而有证矣《演繁露》：“若干者，设数之言也。干犹个也，若个犹言几
何枚也。”又说：干者十干，自甲至癸也，亦以数言也。
《睽车志》：“人以子时祀鬼”，言子者，鬼也。

《西溪丛语》：绛县老人云：“臣生之岁，正月甲子朔，四百
有四十五甲子矣。其季于今三之一也。季者，末也。今，
今日也。”谓已得四百四十五全甲子，其末一甲子六
十日，而今日乃癸未，才得二十日也，故曰三之一。文
公之十一年至襄公三十年，通七十四年。以《年表》考
之，文公之十一年，岁在己巳；襄公之三十年，岁在壬
午。今乃云七十四年者，盖谓襄公之三十年，上距文
公之十一年，得七十四年也。所谓亥二首六身者，《注》
云：“亥字二画在上，并三六为身，如算之六。”盖古之“亥”
字如此二多写，故曰二首六身，其下六画如算子，三
个六数也。所谓下二如身，是其日数，则六千六百六
旬也，故曰是日数也。且四百四十五甲子，合得二万
六千七百日，乃差四十日，则前所谓“其季”于今三之
一，谓其末一甲子才得二十日，故少四十也。且不谓
之日而谓之旬者，盖古以甲子数日，故谓之旬，如今
阴阳家所谓“甲子旬中”、“甲午旬中”之类是也。与《书》“期
三百有六旬”同。

“日者众阳之母，阴生于阳，故潮附之于日也。月者太
阴之精，水乃阴类，故潮依之于月也。”是故随日而应
月，依阴而附阳，盈于朔望，消于朏魄，虚于上下，弦，息
于辉朒，故潮有大小焉。今起月朔夜半子时，潮平于
地之子位四刻一十六分半，月离于日，在地之辰次
日移三刻七十二分，对月到之位，以日临之次，潮必
“应之。过月望复东行，潮附日而又西应之。至后朔子
时四刻一十六分半，日月潮水俱复会于子位。其小
尽则月离于日在地之辰。次日移三刻七十三分半，
对月到之位，以日临之次，潮必应之。至后朔子时四
刻一十六分半，日月潮水亦俱复会于子位。是知潮
常附日而右旋，以月临子午，潮必平矣。月在卯酉，汐
必尽矣。”或迟速消息之小异，而进退盈虚，终不失其
期也。

《小学绀珠》：“干纳甲壬，坤纳乙癸，震纳庚，巽纳辛，坎纳
戊，离纳己，艮纳丙，兑纳丁。”

臆乘《左传成公九年》云：“浃辰之间，楚克其三都。”辰指
十二辰，自子至亥也。《周礼天官》云：“浃日而敛之以甲。”
至甲为浃日，凡十一日也。

《癸辛杂识》或云上巳作十干之己。盖古人用日例以
十干，如上辛、上戊之类，无用支者。若首午尾卯，则上
旬无巳矣。故王季夷嵎上巳词云：“曲水湔裙三月二”，
此其证也。

凡人损目者，命多是卯酉克。盖卯酉者，日月之门户，
所为光明也。卯为子所刑击，酉乃自刑，必有此疾。
芒种后壬日入梅，壬日所种花草，虽至难活者，亦皆
活，申日亦可。

《浩然斋视听抄》雪多作于戊己日。尝考丁亥冬雪，率
多馀。近戊子，十二月八日己未雪，十八日己巳夜雪，
二十七日戊寅夜雪，大率丙、丁、戊子皆雪日也。赵云
洲云：“凡遇戊午、己未日，天必变雨，或遇亢、壁二宿值
日则可免，馀宿不可免。”

宋少帝辛未九月二十八日申时生。〈辛未己亥己丑壬申〉甲戌
正月十一日登位，号“天瑞节。”“丙子”三月十七日北游。
宋高祖刘裕丁亥生，庚申即位，国号宋。丙子渡江，国
亡，凡七百二十年。至赵太祖丁亥生，庚申即位，国号
宋。先丙子俘李主，后丙子大元渡江，国亡。据人所云，
未考。

《吴谚》曰：“正月逢三亥，湖田变成海，谓之水大也。”壬辰
年正月初六日己亥，十八日辛亥，三十日癸亥，是岁
大涝，湖田颗粒不收。癸巳正月亦有三亥，然一亥在
立春前，是岁无水灾。

《游宦纪闻》：“自甲至癸为十干，自子至亥为十二枝。”后
人省文，以干为干，以枝为支，非也。

《宾退录》：世有“十干化五行真气”之说，究其理，洪文敏
载《郑景实录》之语，谓取岁首月建之干所生，如甲己
丙作首，丙属火，火生土，则甲己化土。他仿此，颇通。余
记昔年一术士云：遇龙则化，龙辰也。甲己得戊辰，属
土，故化土。乙庚得庚辰，庚属金，故化金。丙辛以降皆
然，其实一也。

《蠡海集》地理类潮之说多矣。盖潮本属阴，阴极则动，
月亦阴也，与之同类，月行过于子、午极处，则潮起。初
一、二日卯时，月在卯，自卯顺数一时一位，当时至午
位，故午时潮。初三、初四日卯时，月在寅，以寅加卯顺
数至未时，在午位，故未时潮。初五、初六日卯时，月在
丑，以丑加卯顺数至申时，在午位，故申时潮。初七、初
“八、初九日卯时，月在子，以子加卯，顺数至酉时，在午
位，故酉时潮。初十、十一日卯时，月到亥，以亥加卯，顺
数至戌时，在午位，故戌时潮。十二、十三日卯时，月在
戌，以戌加卯，顺数至亥时，在午位，故亥时潮。十四、十
五、十六日卯时，月在酉，以酉加卯，顺数至子时，在午位，故子时潮。”下半月与此同。

路史：“房乔按《月令》蜡法，以季冬前寅蜡百神南郊，以
卯日祭社稷于社宫，以辰腊飨宗庙五祀。”及《开元定
礼》，乃命三祭皆从腊辰，以应土德。

男十月毓于寅，女十月毓于申。申为三阴，寅为三阳。
〈注〉男子阳火元气，起戊子、三十、丁巳十月至丙寅，此
火生木也。女子阴水元气，起庚子、二十、辛巳十月至
壬辰，金生水也。

《吹剑录》：丙午、丁未年，中国遇之必灾。近衢士上丙午、
丁未《龟鉴》，谓自秦昭襄五十二年迄五代，凡二十一
次，某年皆不靖。文豹闻乾兴间营定陵，信用徐仁旺，
请用山前地丁晋公坚主山后。仁旺奏云：“坤水长流，
灾在丙午年内。丁奉直射，祸当丁未岁中。”及靖康丙
午，时事更易。次年丁未，高宗渡江。淳熙丁未，高宗上
“仙，其说皆验。然淳祐丁未，则无他异，惟自夏迄冬不
雨，所在湖波河井枯竭尔。”虽然，仁旺所言，则一时事
耳，而历代皆忌此两年，何也？意者，丙午、丁未在天之
中，丙丁属火，皆在午位旺乡，五行中惟水火不宜旺，
旺则不可救药，非有道盛时，兴王盛德，未易当也。故
《大挠》作甲子于丙午、丁未，则配以天河水，以水能制
火也。戊午己未则谓之“天上火”，以戊己土盖其上，庶
不焰焰也。

《元史礼乐志》：“阳律六：黄锺子，太簇寅，姑洗辰，蕤宾午，
夷则申，无射戌，阴吕六，大吕丑，夹锺卯，仲吕巳，林锺
未，南吕酉，应锺亥。”

《祛疑说》：“地道右旋，故每日之太阳在子位为子时，顺
子丑寅卯历十二方隅而定十二时也。盖太阳每一
日顺行十二方隅，而为十二时。”

《研北杂志》：吾家太史云：“冬至后九日遇壬，法当有年。”
《闲中今古录》：宋太祖建隆庚申受禅后，闻陈希夷“只
怕五更头”之言，命宫中转六更方鼓，严鸣钟。太祖之
意，恐有不轨之徒窃发于五更之时，故终宋之世，六
更转于宫中，然后鸣钟，殊不省庚、更同音也。至理宗
景定元年，历五庚申，越十七年末，宋亡，而希夷五更
头之数信矣。到元朝廷祐七年庚申，而至正帝生，帝
乃宋少帝赵显子，详见《稷录》。明兵入燕都遁去，当时
人只呼庚申帝。观《刘尚宾集》《庚申帝大事记》是也，后
方号顺帝。由此观之，与宋祖命转六更之言益信，数
之不爽。

《周易稽疑》：“己日乃孚。”汉上朱氏曰：“十干自甲至己，然
后为庚。庚，革也。自庚至己，十日浃矣。己日，浃日也。例
以先庚、先甲为训，似为近之。”

《杨升庵集》：“西域一岁分三时，以寅、卯、辰、巳为雨时，午
未、申酉为热时，戌亥、子丑为寒时。”

《碧里杂存》：“按：邵子《皇极经世》断自陶唐甲辰年即位
为始。我国家万载无疆之历，自洪武元年戊申即位
至三十一年戊寅，建文元年己卯至四年壬午，永乐
元年癸未至二十二年甲辰，洪熙元年乙巳，宣德元
年丙午至十年乙卯，正统元年丙辰至十四年己巳，
景泰元年庚午至七年丙子，天顺元年丁丑至八年
甲申，成化元年乙酉，二十年甲辰至二十三年丁未，
弘治元年戊申至十八年乙丑，正德元年丙寅至十
六年辛巳，嘉靖元年壬午至二十三年甲辰。”盖自戊
申迄兹三历甲辰，一百七十七年，计自陶唐至此，共
六十五甲辰，整三千九百岁也。至嘉靖一百四十七
年，满四千岁。

《清暑笔谈》：卯者冒也，阳气冒地而出，建二月卦，则自
泰而之，大壮，外卦坤变为震，月令雷始发声，蛰虫启
户，故曰“卯为天门。”

《群碎录》：“尧元年至万历元年癸酉，计三千九百六十
二年，六十七甲子。”

“洪武十七年甲子为中元，正统九年甲子为下元，弘
治十七年甲子为上元，嘉靖四十三年甲子为中元。”
岩栖幽事，㔉竹根以辰日，捕鱼虾以亥日。栽种，忌焦
枯日。

《农田馀话》：世俗占候雨晴，惟甲子、壬子、甲申、甲寅四
日颇可凭。此外俗说占测水旱丰歉，未甚可稽。故伯
翔陆先生尝著《田家五行志》若干卷，专述田家俗谈，
为农家占候一家之书，率多可验。

吴下大水岁饥，多是纳音属土之岁，如至顺庚午、至
元戊寅，至正丁亥、洪武丙辰，理不可晓。

《稗编》：“或问蛊之先甲后甲，有以甲子戌申为先，甲午
辰寅为后者；有以丁辛为甲，三日之先后者。《巽》之先
庚后庚，有以庚午辰寅为先，庚子戌申为后者；有以
丁癸为庚，三日之先后者。不知蛊何取于甲，巽何取
于庚也？”曰：“蛊《随》相伏，蛊之三阴，随之三阳伏焉。蛊初
爻变《大畜》，则内卦为干先甲也；至五爻变《无妄》，则外”
卦为干后甲也。《蛊》之《彖传》言“先甲后甲”，曰：“天行也。”所
以言甲者，干甲也。《巽》《震》二卦亦相伏，所以言庚者，震
庚也。又闻干甲震庚，于纳甲通矣。《蛊》之先甲后甲，于
卦辞言之。《巽》之先庚后庚，于九五爻辞言之，何也？《蛊《随》反对，以卦之全体得《干》，故言先甲后甲于卦辞也。
重《巽》伏《震》，先庚也。九五变则三至五又互《震》后庚也。
周公因《蛊》之《干》甲，记《巽》之《震》《庚》。《巽》九五变为《巽》之《蛊》，
六五变为《蛊》之《巽》。《庚》甲相直，《巽》《蛊》相入，特于五爻言
之，宜也。“三日”者，或曰三爻也。

居家必用“正月、丁卯、甲辰、丙辰、丁未、己未、乙酉、丁酉
造面酱、酒醋吉。”
《群芳谱》：“十二时竹，产蕲州，其竹绕节凸，生子丑寅卯”
等十二字。

《戒庵漫笔杂俎》谓：“数相从曰支。”《夷坚志》甲乙等以“支”
名者，取此也。

《日知录》：吴才老《韵补》：“古巳午”之巳，亦谓如已矣之已。
《汉律历志》：“振美于辰，已盛于巳。”《史记》：“巳者，言阳气之
已尽也。”郑元梦孔子告之曰：“起，起！今年岁在辰，明年
岁在巳。”〈洪容斋三笔亦引历书为证〉愚按，古人读巳为矣之证不
止此。《淮南子》：“斗指巳巳，则生已定也。”《说文》：“巳，已也。四
月阳气已出，阴气已藏，万物见成文章。故巳为蛇，象
形。”《释名》：“巳，已也。阳气毕布已也。”《诗》：似续妣祖，《笺》云：“似
读巳午之巳。”巳续妣祖者，谓已成其宫庙也。五经文
字，起从辰巳之巳。《白虎通》：“太阳见于巳巳者，物必起。”
《晋书乐志》：“四月之辰谓”之巳。巳者，起也。物至此时毕
尽而起也。《诗》江有汜亦读为矣。《释名》：水决复入为汜。
汜，已也，如出有所为，毕已复还而入也。以享以祀亦
读为矣。《说文》：祭无已也。从示，巳声。《公羊传》何休注：“言
祀者，无已，长久之辞。”《释名》商曰：祀，祀巳也。新气升，故
气已也。今人为辰巳之巳，读为士音。宋毛晃曰：阳气
生于子，“终于巳。”巳者，终已也。象阳气既极，回复之形，
故又为终已之义。今俗以有钩为终已之已，无钩为
辰巳之巳，是未知字义也。

季春之月，辰为建，巳为除，故用三月上巳祓除不祥。
古人谓“病愈为已”，亦此意也。

《韩诗》曰：“郑国之俗，三月上巳，之溱、洧二水之上，招魂续魄，秉兰草祓，不祥　。” 《后汉书·周举传》：“三月上巳，大将军梁商大会宾客，䜩于雒水　。” 《袁绍传》：“三月上巳，大会宾从于薄落津。” 周公谨《癸辛杂识》以为戊己之己者，非。

《戊己》之己。篆作。《辰巳》之巳。篆作。象蛇形，隶书则
混而相类，止以直笔“上缺”为己，上满为巳。

《尔雅》疏曰：“甲至癸为十日，日为阳。寅至丑为十二辰，
辰为阴。此二十二名，古人用以纪日，不以纪岁，岁则
自有。阏逢至昭阳十名为岁阳；摄提格至赤奋若十
二名为岁名。后人谓甲子岁、癸亥岁，非古也。自汉以
前，初不假借。《史记》历书太初元年年名。焉逢摄提格，
月名毕聚，日得甲子夜半朔旦冬至。”其辨晰如此。若
《吕氏春秋·序意篇》“维秦八年，岁在涒滩，秋甲子朔”，贾
谊《鵩赋》“单阏之岁兮，四月孟夏。庚子日斜兮，鵩集予
舍”，许氏《说文后叙》“粤在永元困敦之年，孟陬之月，朔
日甲子”，亦皆用岁阳岁名，不与日同之证。《汉书·郊祀
歌》“天马徕，执徐时”，谓武帝太初四年岁在庚辰，兵诛
大宛也。自经学日衰，人趋简便，乃以甲子至癸亥代
之。子曰：“觚不觚，此之谓矣。”

宋刘恕《通鉴外纪目录序》曰：“庖牺前后，逮周厉王，疑
年茫昧，借日名甲子以纪之。是则岁之称甲子也，借
也，何始乎？自亡新始也。王莽下书言：‘始建国五年，岁
在寿星，填在明堂，仓龙癸酉，德在中宫’。又言：‘天凤七
年，岁在大梁，仓龙庚辰。厥明年，岁在实沈，仓龙辛巳’。”
《隋书·律历志》：“王莽《铜权铭》曰：‘岁在大梁，龙集戊辰’。又”
曰：“龙在己巳，岁次实沈”是也。自此《后汉书。张纯传》言
摄提之岁，仓龙甲寅，《朱穆传》言明年丁亥之岁，荀悦
《汉纪》言汉元年实乙未也。《曹娥碑》亦云：“元嘉元年，青
龙在辛卯。”《蜀郡造桥碑》云：“维延熹龙在甲辰。”而张角
讹言：“苍天已死，黄天当立，岁在甲子，天下大吉。”以白
土书京城寺门及州郡官府，皆作甲子字矣。

以甲子名岁，虽自东汉以下，然其时制诏章奏符檄
之文，皆未尝正用之。其称岁，必曰元年、二年，其称日，
乃用甲子、乙丑，如己亥格，庚戌制，壬午兵之类，皆日
也。惟《晋书》王廙上疏言“臣以壬申岁见用，为鄱阳内
史。”按怀帝以永嘉五年辛未为刘聪所执，愍帝以建
兴元年癸酉即位，中间一年无主，故言壬申岁也。后
“代之人无大故而效之”，非也。

自三国鼎立，天光分曜而后，文人多舍年号而称甲
子。魏程晓《赠傅休奕诗》：“龙集甲子，四时成岁。”晋张华
《感婚赋》：“方今岁在己巳，将次四仲。”陆机《愍怀太子诔》：
“龙集庚戌，日月改度。”陶潜《祭从弟敬远文》：“岁在辛亥，
月惟仲秋。”《自祭文》：“岁维丁卯，律中无射。”后周庾信《哀
江南赋》：“粤以戊辰之年，建亥之月。”而梁陶隐居《真诰》
亦书“己卯岁。”至杜预《左传集解后序》则追言“魏哀王
二十年，太岁在壬戌”矣。

晋惠帝时，庐江杜嵩作《壬子春》秋壬子，元康二年，贾
后弑杨太后于金墉城之岁。

唐人有以豫书而不称年号者。《旧唐书礼仪志》曰：“请以开元二十七年己卯四月禘，至辛巳年十月祫。至
甲申年四月又禘，至丙戌年十月又祫，至己丑年四
月又禘，至辛卯年十月又祫。”其辛巳以下，不言开元
某年。又《博古图》载《唐鉴铭》曰：“武德五年岁次壬午，八
月十五日甲子，扬州总管府造青铜镜一面，充癸未
年元正朝贡”，其“癸未”亦不言“武德六年”者，当时屡改
年号故也。此一鉴而有《正书》、有《豫书》之不同，亦变例
也。

史家之文，必以日系月，以月系年，钟鼎之文则不尽
然，多有月而不年，日而不月者。商《母乙卣》，其文曰：“丙
寅，王锡口贝，朋用作母乙彝。”丙寅者，日也。《博古图》乃
谓商建国始于庚戌，历十七年而有丙寅，在仲壬即
位之三年，则凿矣。岂非迷于后世之以甲子名岁，而
欲以追加之古人乎？

《春秋》之世，各国皆自纪其年，发之于言，或参互而不
易晓。则有举其年之大事而为言者，若曰“会于沙随
之岁，叔仲惠伯会郤成子于承匡之岁，铸刑书之岁，
晋韩宣子为政，聘于诸侯之岁”是也。又有举岁星而
言，若曰“岁五及鹑火”，“岁及大梁，岁在娵訾之口”者。从
后人言之，则何不曰甲子也，癸亥也？是知古人不用
“以纪岁也。”

《太祖实录》，自吴元年以前皆书干支，不合古法。太祖
当时实奉宋小明王之号，故有言当纪龙凤者。考之
《史记》，高帝之初，不称楚怀王元年，而称秦二年、三年。
又太祖《御制滁州龙潭碑文》云：“元末帝至正十有四
年。”窃意其时天下尚是，元之天下书至正，正合《史记》
书秦之例。又有兼书者，《汉书功臣侯表序》：“汉兴自秦”
二世元年之秋，“楚陈之岁”是也。

三代以前，择日皆用干郊《特牲》，“郊日用辛，社日用甲。”

《书召诰》：“丁巳用牲于郊，戊午乃社于新邑。” 而《月令》“择元日命民社。” 郑注谓春分前后戊日，则郊不必用辛，社不必用甲矣。

《诗》：“吉日惟戊，既伯既祷。”《穀梁传》：“六月上甲始庀牲，十
月上甲始系牲。”《月令》：“仲春上丁，命乐正习舞释菜，仲
丁命乐正入学习学。季秋上丁，命乐正入学习吹。”《春
秋》：“秋七月上辛，大雩，季辛，又雩。”《易蛊卦》“先甲三日，后
甲三日。”《巽》九五先庚三日，后庚三日之类是也。秦汉
以下，始多用支，如午祖、戌腊、三月上巳祓除。〈张衡南都赋于
是暮春之禊元巳之辰〉及正月，刚卯之类是也。《月令》择元辰，躬
耕帝藉。卢植说曰：“日，甲至癸也；辰，子至亥也。郊天，阳
也，故以日。藉田，阴也，故以辰。”蔡邕《月令章句》云：“日，干
也；辰，支也。有事于天用日，有事于地用辰。”此汉儒之
说。考之经文，无用支之证。

《夏小正》“二月丁亥” ，万用入学。二月不必皆有丁亥，盖夏后氏始行此礼之日值丁亥而用之也，犹《郊特牲》言郊之用辛也。周之始郊日以至，言周人以日至郊，适值辛日，谓以支取亥者，非。

《月令》：“择元日，命民社。”注：“祀社日用甲。”据《郊特牲》文，日
用甲，用日之始也。《正义》曰：《召诰》：“戊午乃社于新邑。”用
戊者，周公告营洛邑位成，非常祭也。《墨子》云：“吉日丁
卯，周代祝社。”疑不可信。〈礼外事用刚日丁卯非也〉汉用午，魏用未，
晋用酉，各因其行运。潘尼《皇太子社诗》：“孟月涉初旬，
吉日惟上酉。”则不但用酉，又用孟月。唐武后长寿元
年制，更以九月为社。元宗开元十八年，诏移社日就
千秋节。皆失古人用甲之义矣。

《元江府志》：“日中为市，率名曰街。以十二支所属分为
各处街期，如未日名羊街，丑日名牛街之类。”

《汉武内传》：“上元夫人语帝曰：‘阿母今以琼笈妙韫，发
紫台之文，赐汝八会之书，五岳真形，可谓至珍且贵，
上帝之元观矣。子自非受命合神，弗见此文。今虽得
其真形，观其妙理，而无五帝六甲左右灵飞之符，太
阴六丁通真逐灵玉女之箓，太阳六戊招神天光策
精之书，左乙混沌东蒙之文，右庚素收摄杀之律，壬’”
癸六遁隐地八术，丙丁入火赤班符，六辛入金致黄
水月华之法，六己石精金光藏景化形之方，子午卯
酉八禀十诀，六灵咸仪，丑辰未戌《地真素诀》，《长生紫
书》，三五顺行，寅申巳亥《紫度炎光，内视中方》，凡缺此
十二事者，当何以召山灵，朝地神，摄总万精，驱策百
鬼，束虎豹，役蛟龙乎？子所谓适知其“一，未见其他也。”
帝下席叩头曰：“彻下土浊民，不识清真，今日闻道，是
生命会遇圣母，今当赐以真形，修以度世。”

《十洲记》：“元洲在北海之中，戌亥之地，方七千二百里，
去南岸三十六万里，上有太元都，仙伯真公所治。
聚窟洲在西海中，申未之地，上多真仙灵官宫第北门不可胜数。”

《真诰》：“五卯之日，当斋心存神念炁，常如此者，玉女侍
降。”

《抱朴子·微旨篇》：“身中有三尸，三尸之为物，虽无形而
实魂灵鬼神之属也。欲使人早死，此尸当得作鬼，自
放纵游行，飨人祭酹。是以每到庚申之日，辄上天白
司命，道人所为过失。”

《五代史唐刘延朗传》：初，废帝起于凤翔，有瞽者张濛
自言事太白山神，神魏崔浩也，使濛问于神，神传语
曰：“三珠并一珠，驴马没人驱。岁月甲庚午，中兴戊己
土。”后即位之日，岁次甲午，四月庚午朔。

《避暑录话》：“道家有言三尸，或谓之‘三彭’”，以为人身中
皆有是。三虫能记人过失，至庚申日乘人睡去，而谗
之上帝，故学道者至庚申日辄不睡，谓之“守庚申。